钦定古今图书集成/方舆汇编/职方典/第1281卷 > 《永州龙兴寺东丘记》前人
## 钦定古今图书集成/方舆汇编/职方典/第1281卷 > 《永州龙兴寺东丘记》前人

游之适，大率有二：旷如也，奥如也。如斯而已，其地之
凌阻峭出幽郁，寥廓悠长，则于旷宜；抵丘垤，伏灌莽，
迫遽回合，则于奥宜。因其旷，虽增以崇台延阁，回环
日星，临瞰风雨，不可病其敞也；因其奥，虽增以茂树
藂石，穹若洞谷，蓊若林麓，不可病其邃也。今所谓《东
丘》者，奥之宜者也。其始龛之外弃地，予得而合焉，以
属于堂之北陲。凡坳洼坻岸之状，无废其故。屏以密
竹，联以曲梁。桂桧松杉楩楠之植，几三百本。嘉卉美
石，又经纬之。俛入绿缛，幽荫荟蔚，步武错迕，不知所
出。温风不烁，清气自至。水亭狭室，曲有奥趣。然而至
焉者，往往以邃为病。噫龙兴，永之佳寺也。登高殿可
以望南极，辟大门可以瞰湘流，若是其旷也。而于是
小丘，又将披而攘之。则吾所谓游有二者，无乃缺焉
而丧其地之宜乎？丘之幽幽，可以处休。丘之窅窅，可
以观妙。溽暑顿去，兹丘之下。太和不迁，兹丘之巅。奥
乎兹丘，孰从我游？予无召公之德，惧剪伐之及也，故
书以祈后之君子。